સેમસંગ માટે ટીવી અને ફ્રીઝ કરતાંય મોબાઇલ ફોનનું માર્કેટ અગત્યનું બન્યું છે. ભારતમાં સૌથી વધુ ટર્નઓવર મોબાઇલ ફોનમાંથી આવી રહ્યું છે. ગયા વર્ષે કંપનીએ કુલ 50,000 કરોડનું ટર્નઓવર કર્યું, તેમાંથી 34,300 કરોડ રૂપિયાનું ટર્નઓવર એકલા મોબાઇલ ફોનમાંથી આવ્યું હતું. તેનાથી સમજી શકાય છે કે મોબાઇલ માર્કેટ સેમસંગ માટે કેટલું અગત્યનું છે. સ્થાનિક ઉત્પાદનના કારણે સેમસંગને ફાયદો મળશે તો ભવિષ્યમાં આવી જ સફળતા માટે સેમસંગ સ્માર્ટ ટીવી અને સ્માર્ટ ફ્રીજ અને એસીનું ઉત્પાદન પણ ભારતમાં કરવા વિચારે તેવી શક્યતા છે. મેક ઇન ઇન્ડિયા માટે નરેન્દ્ર મોદીએ ઘણી જાહેરાતો કરી હતી, પણ દુનિયાનું ધ્યાન ખેંચે તેવો કઈ પ્રોજેક્ટ ભારતમાં આવી શક્યો નથી. તે સંજોગોમાં સેમસંગે દુનિયાની સૌથી મોટી મોબાઇલ ફેક્ટરી ભારતમાં તૈયાર કરી તે દુનિયાને દેખાડવા માટે પણ ભારતને ઉપયોગી થશે. મેક ઇન ઇન્ડિયા માટે આ ફેક્ટરીનું ઉદાહરણ અપાતું રહેશે. જોકે આ ફેક્ટરીમાં બનતા મોટા ભાગના ફોન ભારતમાં જ વેચાશે, પણ તેમાંથી કેટલાક હિસ્સાની સાર્ક દેશોમાં નિકાસ પણ થશે. ગયા વર્ષે સેમસંગના ફોનના વેચાણમાં 27 ટકાનો વધારો થયો હતો. આ વધારો ટકી રહે તેવી શક્યતા છે. તેની સામે ઉત્પાદન ક્ષમતા બમણી થઈ ગઈ છે તેથી નિકાસ માટે ચારેક કરોડ ફોન તો પણ બનાવી શકાય છે.